สมาคมผู้ส่งออกข้าวไทย ปรับตัวเลขส่งออกข้าวปีนี้เพิ่มเป็น 11 ล้านตัน ชี้ตลาดโลกยังมีความต้องการข้าวสูง
นายเจริญ เหล่าธรรมทัศน์ นายกสมาคมผู้ส่งออกข้าวไทย เปิดเผยการส่งออกข้าวไทยครึ่งปีแรกยังมีแนวโน้มที่ดีต่อเนื่องจากปีที่ผ่านมา เนื่องจากตลาดเอเชียและแอฟริกามีความต้องการนำเข้าข้าวอย่างต่อเนื่องทั้งข้าวขาว และข้าวนึ่ง โดย 7 เดือนแรกไทยสามารถส่งออกข้าวไปแล้วปริมาณกว่า 6 ล้าน 2 แสนตัน เพิ่มขึ้นร้อยละ 1 ส่วนทิศทางการส่งออกข้าวในช่วงครึ่งปีหลัง คาดว่ายังมีทิศทางที่ดี เพราะความต้องการนำเข้าจากตลาดหลักทั้งในเอเชียและแอฟริกา ทั้งนี้สมาคมฯประมาณการณ์จะส่งออกข้าวได้เฉลี่ยไม่น้อยกว่าเดือนละ 9 แสนตัน ดังนั้นจึงได้ปรับประมาณการส่งออกข้าวใหม่จากเดิม 9.5 ล้านตัน เพิ่มขึ้นเป็น 11 ล้านตันในปีนี้ มูลค่าประมาณ 5,600 ล้านเหรียญสหรัฐ  โดยมีปัจจัยบวกจากประเทศผู้นำเข้าที่เป็นคู่ค้าของไทยมีความต้องการนำเข้าข้าวเพิ่มขึ้น เช่น ฟิลิปินส์ มาเลเซีย อินโดนีเซีย , ค่าเงินบาทมีทิศทางอ่อนค่าลงส่งผลให้ราคาข้าวไทยอยู่ในระดับที่แข่งขันได้ และรัฐบาลสามารถระบายข้าวในสต๊อกได้หมดทำให้ตลาดเข้าสู่ภาวะปกติ  ส่วนปัจจัยลบที่ต้องติดตามคือ ปริมาณความต้องการข้าวหอมมะลิในตลาดที่มีจำกัดทำให้ราคาข้าวอยู่ในระดับสูงส่งผลให้ผู้ซื้อชะลอกการซื้อ , ข้อจำกัดด้านโลจิสติกส์และสภาพอากาศที่เป็นอุปสรรคต่อการขนถ่าย และขาดแคลนชนิดข้าวที่เป็นที่นิยมของประเทศผู้ซื้อ เป็นต้น
 



สำหรับคาดการณ์การค้าข้าวโลกปี 2562 คาดว่าการผลิตข้าวจะลดลงมาอยู่ที่ 487 ล้านตัน การบริโภคเพิ่มขึ้นเป็น 488 ล้านตันและมีสต๊อกข้าวรวม 143 ล้านตัน ขณะที่การส่งออกข้าวไทยในปีหน้า จะส่งออกได้ไม่น้อยกว่า 11 ล้านตัน เป็นรองอินเดียจะส่งออกข้าวได้เป็นอันดับ 1 ปริมาณ 12.5 ล้านตัน ขณะที่เวียดนามส่งออกได้เป็นอันดับ 3 ปริมาณ 7 ล้านตัน